Document ID: 32003D0597

Komisjoni otsus,
4. august 2003,
millega kehtestatakse nõukogu direktiivi 93/25/EMÜ üksikasjalikud rakenduseeskirjad seoses lamba- ja kitsekarja ning lamba- ja kitsekasvatuse statistiliste vaatlustega
(teatavaks tehtud numbri K(2003) 2801 all)
(2003/597/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 1. juuni 1993. aasta direktiivi 93/25/EMÜ lamba- ja kitsekarja statistiliste vaatluste kohta, [1] viimati muudetud direktiiviga 97/77/EÜ, [2] eriti selle artikli 1 lõiget 4, artikli 2 lõiget 2, artikli 3 lõikeid 2 ja 3, artiklit 7, artikli 10 lõiget 1 ja 2 ning artikli 13 lõiget 3,
ning arvestades järgmist:
(1) Komisjoni 30. mai 1994. aasta otsust nr 94/434/EÜ, millega nähakse ette üksikasjalikud eeskirjad nõukogu direktiivi 93/25/EMÜ rakendamiseks seoses lamba- ja kitsekarja ning lamba- ja kitsekasvatuse statistiliste vaatlustega, [3] on mitu korda oluliselt muudetud. [4] Selguse ja otstarbekuse huvides tuleks nimetatud otsus kodifitseerida.
(2) Direktiivis 93/25/EMÜ sätestatud vaatluste tegemiseks on vaja täpseid määratlusi. Kõigepealt tuleb määratleda vaatlustega hõlmatud põllumajandusettevõtted. Tuleks täpselt määratleda eri kategooriad, mille järgi vaatlustulemused jaotatakse, ning karja suurusklassid ja piirkonnad, mille alusel liikmesriigid koostavad korrapäraste ajavahemike järel vaatlustulemused. Tapastatistika koostamiseks on vaja rümbamass üheselt määratleda.
(3) Vastavalt direktiivile 93/25/EMÜ võidakse liikmesriikidel nende taotluse korral lubada kasutada lamba- ja kitsekarjade statistiliste vaatluste asemel haldusallikaid ning paarisarvuliste aastate lõpptulemustes jaotust karja suurusklasside kaupa.
(4) Liikmesriigid on esitanud taotlusi eri liiki lubade saamiseks.
(5) Käesolev otsus on kooskõlas alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Direktiivi 93/25/EMÜ artikli 2 lõike 2 tähenduses on põllumajandusettevõte ühtse juhtimisega tehnomajanduslik üksus, mis toodab põllumajandussaadusi ja -tooteid.
2. Direktiivi 93/25/EMÜ artikli 1 lõikes 1 osutatud vaatlused hõlmavad:
a) vähemalt 1 ha suuruse põllumajanduskõlvikuga põllumajandusettevõtteid;
b) alla 1 ha suuruse põllumajanduskõlvikuga põllumajandusettevõtteid, kui nende toodang on teatavas osas ette nähtud müügiks või kui nende toodanguühik ületab teatud loomuliku künnise.
3. Liikmesriigid, kes soovivad kohaldada erinevat vaatluskünnist, on kohustatud määrama kõnealuse künnise kindlaks nii, et vaatlusest jäävad välja üksnes kõige väiksemad põllumajandusettevõtted, mis annavad kokku kuni 1 % kogu kõnealuse liikmesriigi standardsest brutomarginaalist komisjoni otsuses 85/377/EMÜ [5] määratletud tähenduses.
Artikkel 2
Direktiivi 93/25/EMÜ artikli 3 lõikes 1 ja artikli 13 lõikes 2 osutatud lamba- ja kitsekategooriate määratlused on esitatud I lisas.
Artikkel 3
Direktiivi 93/25/EMÜ artikli 7 lõikes 1 osutatud territoriaalsed alajaotised on esitatud II lisas.
Artikkel 4
Direktiivi 93/25/EMÜ artikli 10 lõikes 1 osutatud suurusklassid on esitatud III lisas.
Artikkel 5
Direktiivi 93/25/EMÜ artikli 13 lõikes 1 osutatud rümbamass on määratletud IV lisas.
Artikkel 6
1. Vastavalt direktiivi 93/25/EMÜ artikli 1 lõikele 3 lubatakse V lisa punktis a loetletud liikmesriikidel kasutada statistiliste vaatluste asemel haldusallikaid.
2. Vastavalt direktiivi 93/25/EMÜ artikli 10 lõikele 2 lubatakse V lisa punktis b loetletud liikmesriikidel kasutada paarisarvuliste aastate lõpptulemustes jaotust karja suurusklasside kaupa.
Artikkel 7
Otsus 94/434/EÜ tunnistatakse kehtetuks.
Viiteid kehtetuks tunnistatud otsusele käsitatakse viidetena käesolevale otsusele ja neid loetakse vastavalt VII lisas esitatud vastavustabelile.
Artikkel 8
Käesolev otsus on adresseeritud liikmesriikidele.
Brüssel, 4. august 2003

Labels: 15
6